《清勤堂前后老桂七株家大人花时觞客各赋长歌小子亦附作》
清代·梁启心

年来买得宅一区，十亩不足五亩余，风廊水槛交萦纡。

莳花种亩非自娱，岁时往往扶篮舆。中间古桂凡七株，百年外物无生枯。

自有此屋此树俱，想见侍御手植初。宅为顾且庵先生故居。

一株北堂高扶疏，瘦藤作骨霜为肤。一株南荣青模糊，棱棱硬叶当轩铺。

旁有一株尤绝殊，盘根拔起孙枝粗。再岁已见爪角舒，欲与老干相撑扶。

小园叠石流清渠，三株压檐如覆盂，蔽亏白日森阶除。

其一僻在墙东隅，偃蹇不肯受束拘。著花虽好人罕誉，有若逸士逃空虚。

株株似此皆画图，凉露一夕香纷敷。满堂满室连井闾，后洋街里风呵嘘，恍踏月路临天衢。

我闻青桂之馆仙所都，又闻金粟之龛佛所居。非仙非佛此境无，眼前忽复周吾庐。

若不痛饮真蒙愚，平生招隐繁有徒。墙头过酒不待沽，折简立至群欢呼。

黄雪点点黏尊壶，饱花气似餐醒醐。阿爷大笑拉髭须，看客醉梦骑蟾蜍。

朗吟直到日脚晡，诗成绕树乐只且。明年此会不可孤，乞与大椿扬灵符，不尔恐被花揶揄。

作者简介：（1695—1758）清浙江杭州人，初名诗南，字首存，一字蔎林。早年与弟梁诗正自相师友。乾隆四年进士。授编修。乞归。与厉鹗等结社倡和。晚年，诗社同仁均已去世，惟与杭世骏等数人为友。有《南香草堂诗集》。